পরিকল্পনা কমিশনের দেওয়া তথ্য মতে, ২০০৯ সালে প্রথম মেয়াদে ক্ষমতা গ্রহণের পর উন্নয়ন সহযোগীদের চাপিয়ে দেওয়া দারিদ্র্য বিমোচন কৌশলপত্র (পিআরএসপি) বাদ দিয়ে পঞ্চবার্ষিক পরিকল্পনায় ফেরার সিদ্ধান্ত নেয় আওয়ামী লীগ। এক বছরেরও বেশি সময় ধরে অর্থনীতিবিদ, গবেষণা সংস্থা ও সুধীসমাজের প্রতিনিধিদের সঙ্গে বৈঠক করে ষষ্ঠ পঞ্চবার্ষিক পরিকল্পনা অনুমোন দেওয়া হয়। ষষ্ঠ পঞ্চবার্ষিক পরিকল্পনায় থাকা অঙ্গীকারগুলোকে উচ্চাভিলাষী বলে অভিহিত করে বেসরকারি গবেষণা সংস্থা সেন্টার ফর পলিসি ডায়ালগসহ (সিপিডি) বিভিন্ন গবেষণা সংস্থা ও অর্থনীতিবিদরা। অর্থনীতিবিদদের অভিযোগ, বাস্তবতা বিবেচনা না করে পরিকল্পনা প্রণয়নের কারণে এ পরিস্থিতি তৈরি হয়েছে। সিপিডির সম্মাননীয় ফেলো ড. দেবপ্রিয় ভট্টাচার্য বলেন, ‘বাস্তবতার সঙ্গে মিল রেখে এই পরিকল্পনা করা হয়নি। ফলে পরিকল্পনা দলিলে নেওয়া লক্ষ্যগুলো অর্জিত হয়নি।’